Nõukogu otsus 2003/475/EÜ,

18. juuni 2003,

millega muudetakse nõukogu otsust 2000/604/EÜ majanduspoliitika komitee koosseisu ja põhikirja kohta

(2003/475/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 209,

võttes arvesse komisjoni arvamust, [1]

ning arvestades, et:

(1) Komitee on ette nähtud asutamislepingu artikliga 272.

(2) Nõukogu võttis 29. septembril 2000. aastal vastu otsuse 2000/604/EÜ majanduspoliitika komitee koosseisu ja põhikirja kohta. [2]

(3) Kõnealune põhikiri on seni võimaldanud komiteel nõuetekohaselt töötada.

(4) Tulenevalt riigi- või valitsusjuhtide 2002. aasta detsembris Kopenhaagenis vastu võetud otsusest kirjutasid 16. aprillil 2003. aastal 10 uut liiget alla Euroopa Liiduga ühinemise lepingule ja nende ühinemine on kavas 1. mail 2004.

(5) Majanduspoliitika komitee peaks jätkama tõhusat tegevust ka pärast laienemist.

(6) Majanduspoliitika komitee koosseisu ja põhikirja tuleks vastavalt muuta,

14) Liikmesriigid, komisjon ja Euroopa Keskpank peaksid olema komitees asjakohaselt esindatud. Neist igaüks peaks nimetama kaks liiget.

ON VASTU VÕTNUD JÄRGMISE OTSUSE:

Artikkel 1

Otsust 2000/604/EÜ muudetakse järgmiselt:

a) põhjendus 14 asendatakse järgmisega:

"14) Liikmesriigid, komisjon ja Euroopa Keskpank peaksid olema komitees asjakohaselt esindatud. Neist igaüks peaks nimetama kaks liiget.";

b) otsuse lisa asendatakse käesoleva otsuse lisaga.

Artikkel 2

Käesolev otsus jõustub 1. juulil 2003.

Luxembourg, 18. juuni 2003

Nõukogu nimel

eesistuja

G. Drys

[1] EÜT C 127, 29.5.2003, lk 33.

[2] EÜT L 257, 11.10.2000, lk 28.

--------------------------------------------------

LISA

LISA

MAJANDUSPOLIITIKA KOMITEE PÕHIKIRI

I OSA KOMITEE ÜLESANDED

Artikkel 1

1. Ilma et see piiraks asutamislepingu artiklite 114 ja 207 kohaldamist, aitab majanduspoliitika komitee (edaspidi komitee) kaasa nõukogu töö ettevalmistamisele liikmesriikide ja ühenduse majanduspoliitika kooskõlastamisel ning annab nõu komisjonile ja nõukogule.

2. Komitee panus nõukogu töö ettevalmistamisse seisneb majandusanalüüside, metoodikat käsitlevat seisukohtade ja põhimõtteliste soovituste eelnõude koostamises eelkõige ühenduse arengupotentsiaali ja tööhõive parandamisega seotud struktuuripoliitika küsimustes. Sellega seoses pöörab komitee erilist tähelepanu järgmistele küsimustele:

a) kauba-, kapitali-, teenuse- ja tööturu toimimine, kaasa arvatud palkade, tootlikkuse, tööhõive ja konkurentsiga seotud arengusuunad;

b) avaliku sektori roll ja selle töö tulemuslikkus ning riigi rahanduse pikaajaline stabiilsus;

c) konkreetsete meetmete, näiteks keskkonna, uurimis- ja arendustegevuse ja sotsiaalse ühtekuuluvusega seotud meetmete mõju kogu majandusele.

3. Komitee aitab eespool nimetatud valdkondades nõukogu tööle kaasa, ilma et see piiraks asutamislepingu artiklite 114 ja 207 kohaldamist, eelkõige majanduspoliitika üldsuuniste koostamisega ning annab oma panuse asutamislepingu artikli 99 lõikes 3 osutatud mitmepoolsesse järelevalvemenetlusse. Sellega seoses koostab komitee regulaarselt ülevaateid riikide kohta, keskendudes eelkõige liikmesriikide struktuurireformidele.

4. Ilma et see piiraks asutamislepingu artiklite 130 ja 207 kohaldamist, aitab komitee kaasa asutamislepingu tööhõivet käsitleva jaotise raames toimuvale nõukogu tööle.

5. Komitee toetab majandus- ja rahanduskomiteed eelkõige lühiajalise ja keskmise tähtajaga makromajandusliku arengu jälgimisel liikmesriikides ja ühenduses ning esitab analüüse ja seisukohti peamiselt struktuuri- ja makromajanduspoliitika vastastikust mõju käsitlevates metoodilistes küsimustes ning seoses palkade arengusuundadega liikmesriikides ja ühenduses.

6. Komitee loob raamistiku komiteed (sealhulgas Euroopa Keskpanga), majandus- ja rahanduskomiteed, tööhõivekomiteed, komisjoni ja sotsiaalpartnereid hõlmava makromajandusliku dialoogi pidamiseks tehnilisel tasandil.

7. Komisjon konsulteerib komiteega Euroopa Liidu üldeelarve mittekohustuslike kulude suurendamise piirmäära üle asutamislepingu artikli 272 kohaselt.

Artikkel 2

Komitee esitab oma seisukohti nõukogu, komisjoni või majandus- ja rahanduskomitee taotlusel või omal algatusel.

Artikkel 3

Oma ülesannete täitmisel teeb komitee nõukogule ettekandeid tehes tihedat koostööd majandus- ja rahanduskomiteega. Majanduspoliitika üldsuuniste ettevalmistamisele kaasa aidates annab komitee aru majandus- ja rahanduskomiteele. Komitee kooskõlastab oma töö tööhõive komitee ja muude komiteede ja töörühmadega, kes teevad ettevalmistusi nõukogu tööks valdkondades, milles nad on pädevad.

II OSA KOOSSEIS

Artikkel 4

1. Liikmesriigid, komisjon ja Euroopa Keskpank nimetavad igaüks komiteesse kaks liiget.

2. Komitee liikmed valitakse kõrgemate ametnike seast, kes on eriti pädevad majandus- ja struktuuripoliitika kujundamise alal.

Artikkel 5

Komitee liikmed juhinduvad oma ülesannete täitmisel ühenduse üldistest huvidest.

III OSA EESISTUJA JA SEKRETARIAAT

Artikkel 6

1. Komitee valib häälteenamusega oma liikmete hulgast kaheks aastaks eesistuja ja kuni kolm ase-eesistujat. Üldjuhul ei või neid nimetada ametisse teiseks ametiajaks.

2. Eesistuja delegeerib oma hääleõiguse oma delegatsiooni mõnele teisele liikmele.

Artikkel 7

Kui eesistuja ei saa oma kohuseid täita, asendab teda üks komitee ase-eesistujatest.

Artikkel 8

1. Komiteed abistab sekretariaat sekretäri juhtimisel. Komisjon annab komitee käsutusse sekretäri ja sekretariaadi töö tegemiseks vajaliku personali. Komisjon nimetab sekretäri pärast komiteega konsulteerimist. Sekretär ja tema töötajad lähtuvad komiteelt saadud ülesannete täitmisel komitee juhistest.

2. Komitee kulud kirjendatakse komisjoni kulude kalkulatsiooni.

IV OSA MENETLUSED

Artikkel 9

Kui arvamused või aruanded tuleb vastu võtta hääletuse teel, võetakse need vastu liikmete häälteenamusega. Igal liikmel on üks hääl. Kui soovitus või arvamus esitatakse sellises küsimuses, mille kohta nõukogu võib edaspidi otsuse teha, võivad keskpankade ja komisjoni liikmed osaleda kõikidel aruteludel, kuid mitte hääletusel. Komitee kannab ette ka arutelu käigus esitatud vähemuse seisukohad ja eriarvamused.

Artikkel 10

Üldjuhul võivad komitee koosolekutel sõna võtta vaid liikmed. Erandlikel asjaoludel võib eesistuja lubada rakendada teistsugust korda.

Artikkel 11

Komitee võib konkreetsete küsimuste käsitlemise usaldada allkomiteedele või töörühmadele. Selliste rühmade eesistujaks on komitee määratud komitee liige.

Artikkel 12

Komitee, allkomiteed ja töörühmad võivad paluda abi ekspertidelt.

Artikkel 13

Eesistuja kutsub komitee kokku kas omal algatusel või nõukogu, komisjoni või vähemalt viie liikme taotlusel.

Artikkel 14

1. Üldjuhul esindab komiteed eesistuja; komitee võib volitada eelkõige eesistujat andma aru aruteludest ning esitama suulisi tähelepanekuid komitee ettevalmistatud arvamuste ja ettekannete kohta.

2. Komitee eesistuja vastutab komitee suhete hoidmise eest Euroopa Parlamendiga, keda teavitatakse vajadusel komitee tööst.

Artikkel 15

1. Kui ei ole otsustatud teisiti, on komitee arutelud konfidentsiaalsed. Sama kehtib ka komitee allkomiteede või töörühmade menetluste kohta.

2. Komitee koostatud ettekanded ja arvamused muutuvad üldsusele kättesaadavaks pärast adressaadile edastamist, kui ei ole kaalukaid põhjusi nende konfidentsiaalsuse säilitamiseks.

Artikkel 16

Komitee võtab vastu oma töökorra.

--------------------------------------------------